Komisijos sprendimas
2003 m. gruodžio 11 d.
dėl gyvūnų sveikatos ir sertifikavimo sąlygų importuojant bites (Apis mellifera ir Bombus spp.) iš kai kurių trečiųjų šalių ir Sprendimo 2000/462/EB panaikinimo
(pranešta dokumentu Nr. C(2003) 4623)
(tekstas svarbus EEE)
(2003/881/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. liepos 13 d. Tarybos direktyvą 92/65/EEB, nustatančią gyvūnų sveikatos reikalavimus, reglamentuojančius prekybą Bendrijoje gyvūnais, sperma, kiaušialąstėmis bei embrionais, kuriems netaikomi gyvūnų sveikatos reikalavimai, nustatyti specialiose Bendrijos taisyklėse, nurodytose Direktyvos 90/425/EEB [1] A priedo I dalyje, bei jų importą į Bendriją, ypač į jos 17 straipsnio 2 dalies b punktą, 18 straipsnio 1 dalies pirmą įtrauką ir 19 straipsnio b punktą,
kadangi:
(1) 2000 m. liepos 12 d. Komisijos sprendimas 2000/462/EB dėl iš trečiųjų šalių importuojamų bičių/bičių šeimų, motinėlių ir jų bičių palydovių sveikatos sertifikavimo [2] nustato tokio importo iš trečiųjų šalių sveikatos sertifikavimo sąlygas, laikantis Direktyvos 92/65/EEB reikalavimų.
(2) Aviliuose gyvenantis vabaliukas (Aethida tumida) yra egzotinis kenkėjas, užkrečiantis bites, paplitęs iš įvairių Afrikos šalių į daugelį kitų trečiųjų šalių, taip sukurdamas rimtų problemų bitininkystei. Šiuo metu efektyvaus ir saugaus kovos su šiuo parazitu metodo nėra. Paplitus aviliuose gyvenančiam vabaliukui, jis kelia pavojų bitininkystės tvarumui Bendrijoje ir žemės ūkiui ir aplinkai ir dėl to sutrikdomas apdulkinimas.
(3) Aviliuose gyvenantis vabaliukas dar nėra įtrauktas į Tarptautinės epizootijų agentūros (OIE) tvarkomą ligų sąrašą. Dėl šios priežasties užkrėtimo laipsnis trečiosiose šalyse nėra žinomas.
(4) Tropilaelaps erkė (Tropilaelaps spp.) yra egzotinis bičių parazitas, plintantis įvairiose trečiosiose šalyse, taip sukeldamas rimtų problemų bitininkystei. Jo paplitimas gali turėti pražūtingų pasekmių bitininkystės tvarumui Bendrijoje.
(5) Pagal Reglamentą (EB) Nr. 1398/2003 privaloma pranešti apie aviliuose gyvenančio vabaliuko ir Tropilaelaps erkės buvimą Bendrijoje, įtraukiant juos į Direktyvos 92/65/EEB reglamentuojamą sąrašą. Šiuo metu nėra gauta pranešimų apie bet kurio iš jų nustatymą Bendrijoje.
(6) Be būtinojo pranešimo apie šių kenkėjų buvimą Bendrijoje, taip pat būtina nustatyti bičių importo iš tam tikrų trečiųjų šalių papildomus reikalavimus, kad būtų galima sumažinti aviliuose gyvenančio vabaliuko ir Tropilaelaps erkės paplitimo Bendrijoje pavojų, siekiant apsaugoti bitininkystės sveikatos būklę Bendrijoje.
(7) Tik bičių motinėles ir nedidelį bičių palydovių skaičių, patalpintas narveliuose su viena motinėle, galima nesunkiai ištirti dėl užkrėtimo aviliuose gyvenančiu vabaliuku ir Tropilaelaps erke ir todėl bitės turėtų būti importuojamos tik tokiomis siuntomis.
(8) Tačiau nėra įrodymų, kad Tropilaelaps erkė užkrečia kamanių (Bombus spp.) bendrijas. Be to buvo įrodyta, kad aviliuose gyvenantis vabaliukas užkrečia kamanių bendrijas tik eksperimentinėmis sąlygomis ir nėra pagrįstų įrodymų, kad aviliuose gyvenantis vabaliukas gali užkrėsti kamanių bendrijas gamtinėje aplinkoje. Be to sodininkystės tikslu galima prekiauti nedidelėmis kamanių bendrijomis, veisiamomis ir auginamomis gamtinėmis kontroliuojamomis sąlygomis, tuo tarpu kai kamanių motinėles vis dar būtina atskirti nuo laukinių kamanių veisimo tikslu. Todėl reikėtų patvirtinti kamanių (Bombus spp.), veistų ir augintų išimtinai gamtinėmis kontroliuojamomis sąlygomis pripažintuose bitynuose, užtikrinant, kad šios nėra užsikrėtusios aviliuose gyvenančiu vabaliuku, nedidelių siuntų importą.
(9) Bendrijos teisės aktų aiškumo dėlei ir siekiant užtikrinti vėlesnį Bendrijos gyvūnų sveikatos reikalavimų dėl importo suderinimą, reikėtų panaikinti Sprendimą 2000/462/EB ir pakeisti šio sprendimo nuostatomis dėl leidimo importuoti bičių (Apis mellifera) motinėles ir kamanių (Bombus spp.) motinėles su nedideliu bičių palydovių skaičiumi arba kamanių (Bombus spp.) mažas bendrijas, veistas gamtinėmis kontroliuojamomis sąlygomis patvirtintuose ūkiuose, išdavimo ribojimo.
(10) 1996 m. gruodžio 17 d. Tarybos direktyva 96/93/EB dėl gyvūnų ir gyvūninės kilmės produktų sertifikavimo [3] nustato sertifikavimo standartus, būtinus pripažintam sertifikavimui ir siekiant užkirsti kelią sukčiavimui; kadangi reikia užtikrinti, kad taisyklės ir principai, kuriuos taiko trečiųjų šalių sertifikavimo pareigūnai, teiktų garantijas, lygiavertes bent jau toms, kurios yra nustatytos šioje Direktyvoje ir todėl tik Tarybos sprendimo 79/542/EEB [4] priedo I dalyje išvardintoms šalims būtų leidžiama importuoti bites į Bendriją.
(11) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę.
NUSPRENDĖ:
1 straipsnis
1. Valstybės narės leidžia importuoti bites (Apis mellifera ir Bombus spp.) kaip numatyta Direktyvoje 92/65/EEB, nustatydamos šiuos reikalavimus, kurių būtina laikytis:
- jos kilusios iš trečiųjų šalių arba jų dalių, išvardytų Sprendimo 79/542/EEB priedo I dalyje ir,
- kartu pateikiamas I priede nustatyto pavyzdžio sveikatos pažymėjimas, atitinkant šiame pavyzdyje nustatytas garantijas,
- siuntose daugiausia gali būti 20 bičių palydovių kartu su viena bičių motinėle viename bičių motinėlės narvelyje
2. Paskirtoje vietoje, kurioje pradedama oficiali avilių kontrolė, motinėlės perkeliamos į naujus narvelius prieš jas įvedant į vietines bendrijas.
3. Narveliai, bitės palydovės ir kita medžiaga, atvežta su bičių motinėlėmis iš kilmės trečiosios šalies, siunčiama į laboratoriją ištirti, ar aviliuose yra vabaliukų, jų kiaušinėlių ar lervų arba užkrėtimo Tropilaelaps erke ženklų. Atlikus laboratorinį tyrimą, visa medžiaga sunaikinama.
2 straipsnis
Nukrypdamos nuo 1 straipsnio 1 dalies antros ir trečios įtraukų, valstybės narės gali leisti taip pat importuoti kamanių (Bombus spp.) siuntas, kurias sudaro tik iš viena bendrija, turinti daugiausia 200 suaugusių kamanių vienoje talpykloje, kartu pateikiant II priede išdėstyto pavyzdžio sveikatos pažymėjimą ir atitinkant tame pavyzdyje nustatytas garantijas. Šiuo atveju ir nukrypstant nuo 1 straipsnio 2 ir 3 dalies, pakanka, kad talpykla ir visa medžiaga, importuojama kartu su kamanėmis iš kilmės trečiosios šalies, sunaikinama bendrijos gyvenimo laikotarpiu arba nedelsiant jam pasibaigus.
3 straipsnis
Sprendimas 200/462/EB panaikinamas.
4 straipsnis
Šis sprendimas taikomas nuo 2003 m. gruodžio 27 d.
5 straipsnis
Šis sprendimas skirtas valstybėms narėms.
Priimta Briuselyje, 2003 m. gruodžio 11 d.